L'Auditori Joaquín Rodrigo acollirà el 25 de maig el concert de primavera Ateneu Musical i Jove Orquestra Lira Saguntina
22 de maig 2019

  

L'Ajuntament de Sagunt, el conjunt de corda de la Societat Ateneu Musical del Port i la Jove Orquestra de la Societat Musical Lira Saguntina oferiran un concert dissabte que ve 25 de maig a les 20 h a l'Auditori Joaquín Rodrigo. El concert està emmarcat en la programació de primavera de la delegació de Cultura, així com en la XVI campanya d'Intercanvis Musicals de la Federació de Societats Musicals de la Comunitat Valenciana. L'entrada serà gratuïta fins a completar aforament.

  

El concert constarà de dos parts, en la primera de les quals el director de l'Ateneu Josep Gabaldó Sancho ha seleccionat obres de Sibelius, Shostakóvich, Vivaldi i acabarà amb la banda sonora de _Star Wars_ de John Williams. En la segona part del concert, el director de la Jove Orquestra, Ramón Z. Cerdà Ramón, ha seleccionat un repertori variat, des del barroc amb música de Vivaldi fins a música més contemporània, com grans bandes sonores de pel·lícules. Cal destacar, el concert de dos violins i violoncel en Re menor op. 3 núm. 11 Rv. 565, concert de gran dificultat del compositor italià Antonio Vivaldi, amb la participació de les solistes Nora Pérez Gomis, Isabel Buendía Valls al violí i Zoe Pérez Gomis al violoncel.

  

La societat Ateneu Musical del Port es va fundar en 1880 en el Districte Marítim de València conegut llavors com Poble Nou del Mar. Els fundadors, entre els quals destaquen al Pare Luis Navarro i Vicente Ballester Fandos, la van denominar Patronat Musical de Poble Nou del Mar. En 1933 es va procedir a canviar el nom, dient-se des de llavors Societat Ateneu Musical del Port.

  

Esta centenària agrupació ha participat des de 1895 en certàmens celebrats a Albacete, Cullera, Leganés, Tortosa i València. Ha obtingut trenta-dos premis: 2 accèssits, 2 tercers premis, 11 segons premis i 17 primers premis. Dels quals, destaquen el Primer Premi de la Secció Especial de la Fira de Juliol de València de 1932, Menció d'Honor obtinguda en el mateix certamen, l'any 1999 i el Primer Premi en la Secció Primera en el Certamen Internacional de l'any 2007. En l'actualitat presidix esta societat Susi Estellés Gallego.

  

La Jove Orquestra de la Societat Musical Lira Saguntina naix en 2006, com a iniciativa de la directiva de la societat per a anar introduint els jóvens estudiants de corda de la seua escola de música Joaquín Rodrigo en el món i disciplina del treball en orquestra, com a pas previ i formatiu per a la seua futura incorporació a l'Orquestra Simfònica de la Societat.

  

En els seus primers 10 anys de vida van compartir la tasca formativa Antonio Benedito i Ramón Z. Cerdà, especialistes de violoncel i violí respectivament. Des de la temporada 2016-2017 es fa càrrec de la direcció Ramón Z. Cerdà.

​![](/media/qnxcdqqv/37_c_foto-1.jpg)  

*   [](http://www.facebook.com/sharer.php?u=https://aytosagunto.es/va/actualitat/l-auditori-joaquin-rodrigo-acollira-el-25-de-maig-el-concert-de-primavera-ateneu-musical-i-jove-orquestra-lira-saguntina/ "Facebook")
*   [](http://twitter.com/share?url=https://aytosagunto.es/va/actualitat/l-auditori-joaquin-rodrigo-acollira-el-25-de-maig-el-concert-de-primavera-ateneu-musical-i-jove-orquestra-lira-saguntina/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-auditori-joaquin-rodrigo-acollira-el-25-de-maig-el-concert-de-primavera-ateneu-musical-i-jove-orquestra-lira-saguntina/ "Linked In")
*   [](mailto:?body=https://aytosagunto.es/va/actualitat/l-auditori-joaquin-rodrigo-acollira-el-25-de-maig-el-concert-de-primavera-ateneu-musical-i-jove-orquestra-lira-saguntina/)